arabere
Store norske leksikon,Historie,Verdens historie og samtidshistorie,Midtøsten,Folkegrupper i Midtøsten
Arabere er folk som snakker arabisk. Betegnelsen araber er en avledning av et ord som i før-islamsk tid betydde ørkennomader, og som ennå (for eksempel i Koranen) brukes synonymt med beduiner. Arabere betegner i dag mer generelt alle arabisktalende folk.
Begrepet araber fikk sitt utvidede betydningsinnhold ved at Arabia i århundret etter Muhammeds død i 632 ble utgangspunkt for en rekke religiøst motiverte erobringskriger i middelhavslandene og Orienten, fra Den iberiske halvøy i vest til India i øst. En lang rekke ulike folk i dette området ble språklig assimilert, og smeltet etter hvert sammen med erobrerne. Som følge av dette oppviser vår tids arabiske befolkninger stor variasjon i fysiske kjennetegn og et bredt spektrum av forskjeller i kultur.Imidlertid har islam, og ikke minst Koranens sivilrettslige regler, gitt et felles mønster for hovedtrekk i sosialt liv. Sammen med fellesskapet i språk, historie og tradisjoner utgjør dette sterke enhetsskapende faktorer bak fremveksten av den pan-arabiske nasjonalismen, som fra en sped begynnelse på 1800-tallet er blitt en betydelig politisk realitet i vår tid.De arabiske befolkningene teller i alt anslagsvis 200 millioner, hvorav mellom 60 og 70 prosent er bosatt i byer, og bare 5 prosent er ørkenfolk. Religion Omkring 95 prosent av araberne er muslimer. De fleste av disse er sunni-muslimer; i det arabiske Afrika gjelder dette nesten hele befolkningen. I Libanon og Syria finnes det drusiske minoriteter. Av innbyggerne i Syria, Irak, Egypt og Jordan er rundt 5 prosent kristne arabere, og i Libanon utgjør de rundt 45 prosent. Les mer i Store norske leksikon Arabia arabisk arabisk litteratur arabisk filosofi arabisk musikk islamsk kunst og arkitektur islam Litteratur Allen, Roger M. A: An introduction to Arabic literature, 2000 Beeston, A.F.L. m.fl., red.: The Cambridge history of Arabic literature, 1983-, 5 b. Kronholm, Tryggve: Spegelbilder : den arabiska litteraturens historia, 1995 Meisami, Julie Scott & Paul Starkey, red.: Encyclopedia of Arabic literature, 1998, 2 b. Toll, Christopher: Den arabiska litteraturen, [2. uppl.], 2002  Vinduet, årg. 56, nr. 1/2, 2002 Hourani, Albert: De arabiske folks historie, 2. utg., 2002 (bibliografi: 541-72) Said, Edward W.: Orientalismen : vestlige oppfatninger av Orienten, 2001 (1. norske utg. 1994) Vikør, Knut S.: Ei verd bygd på islam : oversikt over Midtaustens historie, 2. utg., 2004